આ કથાનું બીજું વૃત્તાંત એવું પણ છે કે માલવિકા પ્રત્યેનાં કાલિદાસના પ્રેમથી ઈર્ષ્યાભાવ અનુભવતા વિક્રમાદિત્યે કાલિદાસને હદપાર કરીને રામગિરિ મોકલી આપ્યા. સત્ય જે હોય તે, પણ કાલિદાસ આ વિસ્તારમાં આવેલા અને મેઘદૂત પણ તેમણે અહીં જ રચ્યું એ વિષે ભાગ્યે જ કોઈ શંકાને સ્થાન છે. રામટેકથી માત્ર પાંચ કિ.મી.ના અંતરે નંદીવર્ધન આવેલું છે. એકલવાયા કાલિદાસ અવારનવાર આ ડુંગર પર આવતા હશે, ત્યાંનું પ્રાકૃતિક સૌંદર્ય માણતા હશે અને તેમને મેઘદૂત સ્ફુર્યું હશે.